అన్రిక్ నోర్ట్యే

అన్రిక్ ఆర్నో నోర్ట్యే (జననం 1993 నవంబరు 16) దక్షిణాఫ్రికా క్రికెట్ ఆటగాడు . అతను 2019 మార్చిలో దక్షిణాఫ్రికా క్రికెట్ జట్టు తరఫున తన తొలి అంతర్జాతీయ మ్యాచ్‌ ఆడాడు. 2020 జూలైలో, క్రికెట్ దక్షిణాఫ్రికా వార్షిక అవార్డుల వేడుకలో నోర్ట్యే, ఆ సంవత్సరానికి కొత్త ఆటగాడిగా ఎంపికయ్యాడు.

దేశీయ, T20 ఫ్రాంచైజీ కెరీర్ 
2016 ఆఫ్రికా T20 కప్ కోసం అతన్ని తూర్పు ప్రావిన్స్ జట్టులోకి తీసుకున్నారు.  2018 అక్టోబరులో, అతను ఎంజాన్సీ సూపర్ లీగ్ T20 టోర్నమెంటు మొదటి ఎడిషన్ కోసం కేప్ టౌన్ బ్లిట్జ్ జట్టులో ఎంపికయ్యాడు.   టోర్నమెంటు మధ్యలో, అతను చీలమండ గాయంతో తప్పుకున్నాడు.  2018 డిసెంబరులో 2019 ఇండియన్ ప్రీమియర్ లీగ్ కోసం జరిగిన వేలంలో కోల్‌కతా నైట్ రైడర్స్ అతనిని కొనుగోలు చేసింది.   అయితే, 2019 మార్చిలో, అతను భుజం గాయంతో టోర్నమెంటు నుండి తప్పుకున్నాడు. 

2019 సెప్టెంబరులో, అతను 2019 ఎంజాన్సీ సూపర్ లీగ్ టోర్నమెంటు కోసం కేప్ టౌన్ బ్లిట్జ్ జట్టు కోసం జట్టుకు ఎంపికయ్యాడు.  2020 IPL వేలానికి ముందు కోల్‌కతా నైట్ రైడర్స్ అతన్ని విడుదల చేసింది.  2020 జూలైలో, అతను 2020 కరేబియన్ ప్రీమియర్ లీగ్ కోసం సెయింట్ లూసియా జౌక్స్ జట్టులో ఎంపికయ్యాడు.   అయితే, సరైన సమయంలో ప్రయాణ ఏర్పాట్లను నిర్ధారించలేకపోయినందున టోర్నమెంట్‌కు దూరమైన ఐదుగురు దక్షిణాఫ్రికా క్రికెటర్లలో నోర్ట్యే ఒకడు.  2020 ఆగస్టులో, 2020 ఇండియన్ ప్రీమియర్ లీగ్‌లో క్రిస్ వోక్స్ స్థానంలో నోర్ట్యే ఢిల్లీ క్యాపిటల్స్‌లో చేరాడు.  2020 అక్టోబరు 14న, 2020 IPL యొక్క 30వ మ్యాచ్ సందర్భంగా నోర్ట్యే, రాజస్థాన్ రాయల్స్‌కు చెందిన జోస్ బట్లర్‌కు 156.22 కిమీ/గం వేగంతో బౌలింగ్ చేశాడు. IPLలో ఇప్పటి వరకు ఇదే అత్యంత వేగవంతమైన డెలివరీ. 

2021 ఏప్రిల్లో, అతను దక్షిణాఫ్రికాలో 2021–22 క్రికెట్ సీజన్‌కు ముందు తూర్పు ప్రావిన్స్ జట్టుకు ఎంపికయ్యాడు. 

USAలో మేజర్ లీగ్ క్రికెట్ ప్రారంభ సీజన్‌కు ముందు, అతను 2023 మార్చిలో వాషింగ్టన్ ఫ్రీడమ్ స్క్వాడ్‌కు ఎంపికయ్యాడు.

అంతర్జాతీయ కెరీర్ 
2019 ఫిబ్రవరిలో, శ్రీలంకతో జరిగే సిరీస్ కోసం దక్షిణాఫ్రికా వన్డే ఇంటర్నేషనల్ (వన్‌డే) జట్టులోకి నోర్ట్యే ఎంపికయ్యాడు. అతను 2019 మార్చి 3న శ్రీలంకపై దక్షిణాఫ్రికా తరపున తన తొలి వన్‌డే ఆడాడు. 2019 మార్చిలో, అతను శ్రీలంకతో జరిగిన సిరీస్ కోసం దక్షిణాఫ్రికా యొక్క ట్వంటీ 20 ఇంటర్నేషనల్ (T20I) జట్టులో కూడా ఎంపికయ్యాడు గానీ, గాయం కారణంగా T20I సిరీస్‌కు దూరంగా ఉన్నాడు. 

2019 ఏప్రిల్లో, అతను 2019 క్రికెట్ ప్రపంచ కప్ కోసం దక్షిణాఫ్రికా జట్టులోకి ఎంపికయ్యాడు.   అయితే, 2019 మే 7న, అతను చేతి గాయంతో టోర్నమెంటు నుండి తప్పుకున్నాడు. అతని స్థానంలో క్రిస్ మోరిస్ వచ్చాడు. 

2019 ఆగస్టులో, అతను భారతదేశంతో జరిగే పోటీలకు గాను, దక్షిణాఫ్రికా టెస్టు, ట్వంటీ 20 ఇంటర్నేషనల్ (T20I) స్క్వాడ్‌లలో ఎంపికయ్యాడు.  అతను 2019 సెప్టెంబరు 18న భారతదేశంపై దక్షిణాఫ్రికా తరపున తన తొలి T20I ఆడాడు  2019 అక్టోబరు 10న దక్షిణాఫ్రికా తరపున, భారతదేశంపైనే తన టెస్టు రంగ ప్రవేశం కూడా చేశాడు  2020 జనవరిలో, ఇంగ్లండ్‌తో జరిగిన నాల్గవ టెస్టులో నోర్ట్యే, టెస్టు క్రికెట్‌లో తన తొలి ఐదు వికెట్ల పంటను సాధించాడు.  2020 మార్చిలో, 2020-21 సీజన్‌కు ముందు క్రికెట్ సౌత్ ఆఫ్రికా అతనికి జాతీయ కాంట్రాక్ట్ ఇచ్చింది.  

2021 సెప్టెంబరులో, 2021 ICC పురుషుల T20 ప్రపంచ కప్ కోసం దక్షిణాఫ్రికా జట్టుకు నోర్ట్యే ఎంపికయ్యాడు.

మూలాలు 

జీవిస్తున్న ప్రజలు
1993 జననాలు
దక్షిణాఫ్రికా క్రికెట్ క్రీడాకారులు